|  |
| --- |
| **Rom. 7:7-25**  **“Wie is jy? ŉ Ellendige mens wat genade ontvang het.”** |

Vir jare al deel almal van ons dieselfde droom en hoop dat hierdie gemeente sal groei. En daarmee bedoel ons meeste van die tyd dat ons meer sal word, dat ons weer Sondag na Sondag al die banke sal vol sit.

Maar helaas, vir meer as 15 jaar het die droom van meer word nog nie waar geword nie. Met elke nuwe predikant se koms het die droom opgevlam – soos nou ook.

Daar is selfs direk al gevra wat gaan ek nou doen om reg te kry wat ander nie kon regkry nie. Ons mis die punt!

Niks wat ons doen kan die gemeente laat groter word nie. Ons weet tog dat die God is wat mense se harte verander.

En as ons droom van al meer mense se harte wat verander om deel te word van hierdie liggaam van Christus, dan is dit tog Hy wat dit sal doen?

Dit is so dat Hy ons gebruik om Hom aan mekaar en ander te bedien, maar ons moet nie fokus op groter word nie, maar opgesonder word.

Ons mikpunt moet op gesondheid wees, want jy kan groei tog net verwag van ŉ gesonde liggaam, nie waar nie?

Elkeen van ons moet fokus en herbesin oor ons eie geestelike gesondheid en op die geestelike gesondheid van die gemeente as geheel.

Daarmee bedoel ek dat ons in afhanklikheid en in navolging van die Heilige Gees werklik sal lewe as liggaam van Christus, as huisgesin van God.

Soos die gemeente in Jerusalem waarvan ons in Hand 2:42-47 lees. Luister na v. 42, *“Hulle het hulle heelhartig toegelê op die leer van die apostels en die onderlinge verbondenheid, die gemeenskaplike maaltyd en die gebede.”*

Ons lees verder tot watter

ywer hulle die verkondiging van die Woord opgesoek het,

hoeveel hulle mekaar die uiterste toe bygestaan en ondersteun het en met mekaar saamgeleef het,

hoe gebede en nogmaals gebede ŉ kenmerk was van hulle saamwees.

As ons onsself vergelyk met God se voorbeeld en sy oproepe en opdragte vir ŉ gesonde gemeente, dan is ons nie gesond nie. (Ek sal later spesifieke voorbeelde gee hoekom ek so sê.)

Ons moet ophou droom van groter word, en begin bid en verander om gesond te word.

Maar waar moet ons begin? Hoe doen ons dit?

Dit begin alles by die regte gesindheid wat die deurslag moet gee in alles van ons lewe as gelowiges,

oral waar ons lewe en veral wanneer ons saam is as God se huisgesin.

Die kern van geestelike gesondheid word o.a. in die voorbereiding vir Nagmaal saamgevat. (Soos in HK V&A 2 ook.)

In ons selfondersoekende voorbereiding word ons herinner hoe nodig ons Jesus Christus het, dat ons in onsself ellendig is.

Ons word herinner hoe Christus ons wonderbaarlik en uit absolute genade alleen met God versoen, en

dat Hy deur sy Gees in ons woon sodat Hy ons verander om nuwe mense te wees wat nie anders kan as om met vaste voorneme te lewe as God se kinders nie.

Waar begin geestelike gesondheid dus?

Ons moet ons ellende ken, ons moet aanhoudend lewe met ŉ brandende hunkering en soeke na Christus.

In myself is alles wat ek droom, dink en doen maar ellendig – nét Christus is my hoop en daarom my vurige passie en brandende verlange.

So is die vir my en jou as gelowiges, maar so is dit vir ons saam as gemeente.

**<<Lees Rom. 7:7-25 >>**

Vanuit hierdie teksgedeelte gaan ons onderskeidelik kyk na

die ellende van ŉ ongelowige, dan

die ellende van elke gelowige (en ook saam as gemeente) laastens

hoe kennis van jou ellende bydra tot

ongelowiges se verlossing en versoening met God, en ook

gelowiges se heiligmaking of geestelike gesondheid.

Ellende van die ongelowige

Paulus skryf nie hierdie brief aan ongelowiges nie, hy skryf *“7Aan almal in Rome vir wie God liefhet en wat hy geroep het om aan Hom te behoort.”* (Rom. 1:7) Dit wat ons in hoofstuk 7 gelees het, skryf hy dus aan gelowiges.

Maar hy skryf verse 7 tot 13 in die verlede tyd. Dit is wat gebeur het voordat ons tot geloof gekom het, of dit geld steeds vir iemand wat nie in Jesus Christus glo nie.

Hy verduidelik hoe die wet van God drie funksies het of gehad het.

Die *eerste funksie van die wet* lees ons in v.7, naamlik dat die wet bekend gemaak het wat sonde is. Een van die verklaarders van die Kategismus (Veldkamp) verduidelik dit treffend: As ŉ mens die gordyne van jou kamer ooptrek sodat die son net ŉ skrefie daardeur skyn, dan sien jy baie klein stofdeeltjies in die lug wat jy nie gesien het toe die gordyn toe was nie. Die stofdeeltjies was daar toe die gordyn toe was, maar jy kon dit nie sien nie. Toe jy die gordyn oopmaak toe wys die sonlig egter al die stofdeeltjies.

Netso doen mens dinge wat verkeerd is, maar jy weet nie dat dit verkeerd is nie. Totdat die wet sê jy mag dit nie doen nie, eers dan weet jy dat dit wat jy nog altyd gedoen het, verkeerd is. Sonder die wet van God sou ons nie geweet het wat sonde is nie. Byvoorbeeld, eers wanneer die wet sê ek mag nie begeer nie, dan weet ek dis verkeerd en sonde om te begeer.

Paulus beskryf ŉ *tweede funksie van die wet* in v. 8 en dit is dat die wet ŉ vastrapplek gee vir die sonde. Hy sê omdat die wet sê ek mag nie begeer nie, nou begeer ek nog meer.

Dit is soos om rustig op die stoep te sit sonder om eers te dink aan die yskas in die kombuis. En dan gee jou ma vir jou ŉ opdrag of ŉ ‘wet’ as sy sê dat jy nie in die yskas moet kyk terwyl sy weg is nie. Dink jy nou aan die yskas? En begeer jy nou om die wet te oortree? Ja, natuurlik. Nou is jy nuuskierig, en jy dink jy is jou eie baas en jy hoef nie te luister nie – en dan begeer jy nie net nie, gou-gou gaan kyk jy.

So is dit ook met die wet van God.

Dan in vers 9-13 lees ons van die *derde en verskriklikste funksie van die wet* van God. Die wet, of liewer ons sondes wat deur die wet bekend gemaak word, bring die dood – daardie ewige verdoemenis van permanente ellende wat vir altyd en altyd sal aanhou.

(Moenie jou laat mislei deur nonsies dat die hel nie bestaan nie – Jesus self praat baie gereeld van die ewige straf wat wag op ongelowiges saam die duiwel en sy trawante. Lees maar en glo maar wat Hy, die ewige Koning daaroor sê!)

Al was hulle sonder liefde en vol skynheiligheid, het die Fariseërs en die skrifgeleerdes in Jesus se tyd met baie ywer probeer om al die wet se voorskrifte na te kom. Maar as ons getrouheid aan die wet nie meer inhou as hulle s’n nie, sal ons nooit in die koninkryk van die hemel ingaan nie. Dis wat Jesus in Mat 5:20 sê.

As ons nie die wet volkome nakom van ons eerste dag tot ons laaste nie, dan is die ewige dood ons voorland. Dit is vas en seker en daar is geen doekies om te draai nie.

En juis dít is die skrikwekkende ellende wat elke mens mee te doen kry. Niemand kan God se wet volbring nie, selfs die beste dade skiet te kort of is nie gefokus om God die Vader, Seun en Heilige Gees te erken, te gehoorsaam en te verheerlik nie.

Die ewige dood deur die sonde is steeds die verskriklike ellende vir mense wat nie in Jesus Christus se verlossing glo nie.

Maar vir gelowiges is die goeie nuus, die evangelie boodskap, dat Paulus vir ons skryf in die verlede tyd (v. 7-13). Dit was wel vir ons ook so op ŉ tyd voor ons tot geloof gekom het, maar dit is nie meer so nie.

In Romeine 8:1 skryf hy dat daar geen veroordeling meer is vir almal wat in Jesus Christus is nie.

Ons is daarvan verlos deur Jesus Christus wat in ons plek afgereken het met ons sonde en ons sondeskuld met sy bloed betaal het.

Ons kry deel aan sy oorwinning deur ons geloof wat die Heilige Gees in ons werk.

Maar wat is dan die ellende van die gelowige?

Van vers 15 af skryf Paulus in die eerste persoon oor homself as ŉ voorbeeld van enige gelowige, maar hy skryf nie meer in die verlede tyd nie asof dit iets is wat verby is nie.

Nee, hy skryf in die teenwoordige tyd – dit is iets wat nou nog steeds in sy lewe afspeel terwyl hy hierdie brief skryf. (Netso ook nou nog in my en in jou lewe.)

‘*Ek wil die goeie doen’* sê hy.

‘*Ek erken dat die wet, die heilige wil van God goed is en ek wil dit baie graag doen*.’

‘*Maar ek verstaan myself nie want ek bly die verkeerde doen*.’

‘*Dit wat ek haat en nie wil doen nie, dit doen ek*.’

‘*Dit is asof dit nie ek is wat die doen nie maar die sonde self wat dit in my en deur my doen.*’

*“19Die goeie wat ek wil doen, doen ek nie, en die slegte wat ek nie wil doen nie, dit doen ek.”*

Hoor jy sy worsteling, dit dryf hom teen die mure uit!

Is dit vir jou wat van harte glo ook bekend, my liewe broer en suster?

Ek ken dit baie goed. Keer op keer moet ek by Nagmaal bely dat ek steeds maar weer die verkeerde, en dan nog sommer dieselfde verkeerde gedoen het en bly doen het!

Maar ek wil ophou! My voorneme en my gebed dat ek sal ophou is absoluut opreg!

O die stryd in Paulus en elke gelowige laat ons in hartseer en teleurstelling uitroep:

*“24Ek, ellendige mens!”*

Sien jy dat uit dieselfde wet van God wat vir die ongelowige die vereiste stel om met God versoen te kon word, en wat vir die gelowige leer hoe om te lewe as ŉ kind van God, leer beide ongelowige en gelowige ons ellende ken.

Die aard van ons ellende verskil wel totaal! Vir die ongelowiges is dit ŉ totale wanhoop, want die ellende is die ewige dood sonder enige greintjie van hoop op genade.

Maar, vir gelowiges is daar nie sprake meer van enige wanhoop nie. Ons uitroep van ellende is ŉ uitroep van teleurstelling en smart.

Ons ken totale vreugde en sekerheid van verlossing en ewige lewe,

maar tot die finale koms van Christus ken ons teleurstelling en hartseer

omdat ons dit nie regkry om te lewe soos wat God wil hê sy kinders moet lewe nie.

Ondersoek jouself my broer en suster! Ken jy hierdie worsteling in jou lewe – stoei jy elke dag daarmee? Ek hoop en vertrou dat jy dit ken en góed ken en aanhóudend ken!

As jy dit nie ken nie, dan is daar net twee moontlikhede –

óf jy is reeds by die Here waar die sondestryd finaal verby is, (maar jy is nie)

óf jy is nog doodtevrede en steeds dood in jou sonde, ongeag jou goeie godsdienstige gewoontes.

Maar nee, daar is ŉ derde moontlikheid – dat jy wél kind van God is maar jou fokus verloor het en dalk gaandeweg gewoond geraak het aan die wonder van Christus. Dat jy so tevrede geraak het met jouself dat jy jou sonde miskyk of gelate aanvaar want dis mos maar wat almal doen.

As dit jy is, word dan wakker!

Kyk helder en duidelik na jou lewe en vergelyk dit met God se roeping en opdrag aan sy kinders!

Kinders van God stry en stoei soos Paulus en kan nie vrede maak met die sonde in hulle lewe nie.

Hierdie gemeente is nie gesond soos die beskrywing wat ek uit Handelinge gelees het nie:

* In ŉ gesonde gemeente gaan mense nie weg of loop rond sonder om God se roeping in die gemeente na te kom nie.
* In ŉ gesonde gemeente sal Oom Corrie en Tannie Judy nie vir bykans ŉ jaar lank geen besoek of selfs ŉ oproep ontvang nie.
* In ŉ gesonde gemeente sal die gelowiges nie eredienste bywoon net wanneer dit hulle nou regtig eendag pas nie.
* In ŉ gesonde gemeente sal elke gelowige maniere soek en vind om hulle gawes aktief in die gemeente te laat werk.
* In ŉ gesonde gemeente sal almal soos een opdaag vir nagmaal – elkeen sal elke geleentheid met ywer opsoek (soos wat ons almal trouens voor God belowe het ons sal).
* ŉ Gesonde gemeente sal soos in Handelinge gekenmerk deur hulle gebede – elke gelowige se eie gebede, maar definitief ook as gemeente saam.
* ŉ Gesonde gemeente sal besig wees met hierdie stryd om die goeie te doen wat ons wil doen, maar wat ons nie doen nie.
* ŉ Gesonde gemeente sal meer besorg wees oor hoe hulle lewe as God se huisgesin en minder oor hoe groot die huisgesin is. (Ons sal steeds vra dat die Here nog meer kinders tot hierdie gesin byvoeg, maar hoeveel en wanneer is sy besluit.)
* As ons ŉ gesonde gemeente was sou ons ons met ywer daarop toelê om te lewe as God se gesin – om die woord op te soek en daarvolgens te lewe, om saam die nagmaal te vier, om mekaar te ondersteun in liefde elke dag van die week, om saam te volhard in gebede.

Maar helaas ons moet ook as gemeente uitroep, *“Ek ellendige mens – Ons, ellendige gemeente – wie sal ons van hierdie doodsbestaan verlos?”*

As ons nie stoei met ons sonde as gemeente nie, dan is ons nie gesond nie en

dan kan ons tog nie enige groei verwag nie.

Hoe dra kennis van ons ellende by tot ons verlossing?

Wanneer die Heilige Gees jou oë opmaak en jy jou ellende ken, dan eers soek en waardeer jy verlossing. Kennis van ons ellende is die vonkie wat die vurige soeke na en waardering vir verlossing aansteek. In Gal 3:24 noem Paulus die wet ŉ “tugmeester na Christus” m.a.w iets wat ons tug of kasty om ons by Christus te bring want Hy is die enigste een wat verligting of verlossing gee.

Die woord wat Paulus gebruik vir “verlos” in sy vraag “wie sal ons verlos” is nie die mees algemene een van sy tyd nie, maar elke keer waar hierdie woord gebruik is dan bedoel dit nie verlossing deur ŉ mens nie, maar deur God. Soos in die ‘Onse Vader’ gebed, waar ons bid “verlos ons van die bose”.

In ons uitroep om verlossing roep ons direk na die heilige, goeie God wat die heilige, goeie wet gegee het wat ons nie kan nakom nie.

Soos Paulus, ken gelowiges en hierdie gemeente die heerlike antwoord met groot dankbaarheid: *“Aan God die dank! Hy doen dit deur Jesus Christus ons Here.”*

Hy vertroos jou in jou smart omdat jy die goeie nog nie regkry nie. Want Jesus het in jou plek en in die plek van hierdie gemeente.

Hy rig jou weer op om elke dag weer in Hom op te staan en in die hoop, in die vaste wete, van die finale oorwinning wat net maar om die draai is.

Hy verlos jou van die ellende van sonde smart sodat jy weer getrou in jou roeping met nuwe moed sal streef om volgens sy wil te leef.

Ongelowiges weet dalk nie dat Christus verlossing in genade skenk nie. Daarom is ons wat glo geroep om van ellende te getuig – ook ons eie ellende. En daarmee saam te getuig van die enigste moontlike verlossing deur Jesus Christus.

Want die antwoord vir ongelowiges en gelowiges is dieselfde.

Daar is geen ander verlossing as die genade van God deur die verdienste van Jesus Christus nie.

Maar hoekom sukkel ons dan so daarmee?

Ek wil afsluit deur te vra waarom ons hierdie ellende ervaar. Waarom kry ons dit nie reg om heilige te lewe nie?

Die antwoord vind ons in v.14: *“14Ons weet tog dat die wet geestelik is, maar ek is aards en soos ŉ slaaf aan die sonde verkoop.”* Die wet is geestelik, dit is nie aards nie, dit is immers deur God gegee wat ŉ geestelike Wese is (NGB art. 1).

Daarteenoor is ons as van nature aards en slawe van die sonde. In ons self is ons beste pogings steeds maar ŉ geploeter in die modder.

Ongelowiges bly steeds slawe van die sonde. Selfs al lyk party van hulle dade hoe edel en mooi is dit byvoorbeeld nie gemik op God drie-enig se verheerliking en uitbreiding van Jesus Christus se Koninkryk nie. Totdat hulle Christus in geloof ontvang is als tevergeefs.

Maar ook gelowiges kan so maklik in eie krag die wil van God probeer nakom. Soos om planne te maak van hoe ons die gemeente wil laat groei. Die geskiedenis is vol van eie planne en eie pogings. Kyk maar, jy sal die spore daarvan ook in jou eie lewe sien soos ek in myne – en ook in die lewe van hierdie gemeente...

Nee, die wet is geestelik en daarom is die vernuwende werk van die Heilige Gees onontbeerlik in ons strewe om God se wil te doen.

Paulus skryf in Rom 8 dat ons die tog kan regkry om wel God se wil te kan doen – ás ons ons lewe deur die Gees laat beheers (v.4), as ons denke ingestel is op die geestelike (v.5) en dat dit alles wel moontlik is omdat die Heilige Gees in ons woon (v. 9,11). Gaan lees dit gerus (en kom dan eredienste toe want in Mei hoop ek om juis daarop te fokus in die prediking.)

Kom ons som op:

Ek en jy en ons saam as gemeente moet bewus wees van ons ellende en ons totale afhanklikheid van Jesus Christus. Sonder herkenning en erkenning van ons ellende is daar vir ons nie hoop nie. En dit moet duidelik wys in ons houding – Paulus skryf bv. in Rom. 12:3 dat ons nie meer van onsself moet dink as wat ons moet nie.

In ons self en in ons aardse fokus is ons siek en die Heilige Gees is die enigste wat ons oë daarvoor kan oopmaak,

Maar nie net ons oë oopmaak nie...

uit genade maak Hy ons gesond deur die gawes van Jesus Christus.

Ek en jy en ons saam as gemeente moet nie vrede maak met ons geestesiekte nie, ons moet van nuuts af met ywer die verkondiging van die Woord opsoek in ons samekomste – ook wanneer ons Jesus se dood gedenk met Nagmaal,

ons moet Jesus se liefde vir mekaar wys deur die manier waarop ons omgee, mekaar opsoek en bystaan.

Ons moet ons toelê daarop om te bid – ook bid vir die geestelike groei van elke lidmaat en van die gemeente as geheel.

Moenie moedeloos word nie,

Dit is so dat ek en jy en die gemeente ellendig is – want die goeie wat ons wil doen, dit doen ons nie; en die slegte wat ons nie wil nie dit doen ons.

Maar dank God want daar is hoop –

Jesus Christus het dit vir ons met sy dood gekoop,

en die Heilige Gees is gestuur om dit ŉ werklikheid in ons lewens te maak.

Hy kan, en Hy sal...

Mag ons kennis van ons ellende

ons aanvuur tot platgeslane nederigheid en

oorweldigende dankbaarheid

vir God se genade in Jesus Christus!

Amen